En ung Roger Ingebrigtsen (i midten) sammen med William Engseth og Turid Birkeland i 1985 Foto: Troms Arbeiderparti 
**Roger Ingebrigtsen** (født 8. september 1966) er en norsk politiker (Ap) og journalist fra Tromsø. Han var fra 2009 til 2012 statssekretær i Jens Stoltenbergs andre regjering.

Karriere utenfor politikk
-------------------------

Han var journalist i *Dagbladet* i 1991 og i *VG* fra 1996 til 1998. Ingebrigtsen var informasjonssjef ved Nasjonalt senter for samhandling og telemedisin i Tromsø fra 1998 til 1999, og ble nyhetsredaktør i *Nordlys* i 1999. Han var kommunikasjonssjef i TFDS/Hurtigruten fra 2001 til 2003, og var strategi- og kommunikasjonssjef for OL-selskapet Tromsø 2018 fra 2007 til 2009. Han har vært styreleder for Nordnorsk Symfoniorkester fra 2009. I 2013 ble han ansatt som PR-rådgiver i kommunikasjonsbyrået JKL.

Politisk karriere
-----------------

Ingebrigtsen var politisk rådgiver for Arbeiderpartiets stortingsgruppe fra 1989 til 1991, og politisk rådgiver for Gunnar Berge i Kommunal- og regionaldepartementet fra 1992 til 1996 i Regjeringen Gro Harlem Brundtland. 

Roger Ingebrigtsen var statssekretær i Kulturdepartementet for Ellen Horn mens hun var kulturminister i perioden 2000–2001. Han var fylkesråd for kompetanse og utvikling i Troms fra 2003 til 2006 i fylkesrådet under Arbeiderpartiets Paul Dahlø. Han var leder for Tromsø Arbeiderparti fra 2006 til 2010.

Han ble 20. oktober 2009 statssekretær i Helse- og omsorgsdepartementet for statsråd Anne-Grete Strøm-Erichsen, og var fra 18. juni 2010 til september 2012 statssekretær for Grete Faremo i Forsvarsdepartementet.
Han ble statssekretær for statsråd Trond Giske i Nærings- og handelsdepartementet 21. september 2012.

30. november 2012 trakk Ingebrigtsen seg fra vervet som følge av at en «seksuell relasjon» til en 17 år gammel jente i partiet fra 2004 ble kjent. Dette ble kunngjort på Ingebrigtsens Facebook-profil.
Han trakk seg samtidig som kandidat ved stortingsvalget i 2013, der han og Martin Henriksen konkurrerte om førsteplassen på Troms Arbeiderpartis liste. Det var Henriksens daværende samboer, Tonje Brenna, som var varsler i saken.

Privat
------

Roger Ingebrigtsen er sønn av den avdøde *Nordlys*-journalisten Karl Ingebrigtsen.

Referanser
----------

1. 1 2   Store norske leksikon, Store norske leksikon-ID Roger\_Ingebrigtsen[Hentet fra Wikidata]
2. ↑  Roger Ingebrigtsen blir PR-rådgiver
3. ↑  
«Endringer blant statssekretærene». Statsministerens kontor. 18. juni 2010. Besøkt 3. september 2010.
4. ↑  Geir Arne Kippernes m.fl:Roger Ingebrigtsen innrømmer seksuelt forhold til 17-åring VG, 30. november 2012
5. ↑   Nordlys.no, Roger Ingebrigtsen trekker seg fra regjeringen på grunn av «seksuell relasjon»
6. ↑  Geir Arne Kippernes: Roger Ingebrigtsen innrømmer seksuelt forhold til 17-åring VG, 30. november 2012
7. ↑  nettavisen.no (3. desember 2012): Roger Ingebrigtsen innrømmer seksuelt forhold til 17-åring hentet 24. juni 2023

Eksterne lenker
---------------

* (en) Roger Ingebrigtsen – kategori av bilder, video eller lyd på Commons Rediger på Wikidata
* (no) Roger Ingebrigtsen hos Stortinget Rediger på Wikidata

* (no) Roger Ingebrigtsen hos Norsk senter for forskningsdata politikerarkiv (nedlagt) Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Stortinget
 |